Сахалыы өй-санаа үөрэҕин уратылара айыы диэн тылбытыгар иҥэн сылдьалларын таба быһааран туһаныа этибит. Айыы диэн тыл өй-санаа өйдөбүллэринэн эрэ табатык быһаарыллар уонна киһи үчүгэйи эбэтэр куһаҕаны оҥорор кыахтааҕын холбуу иҥэринэ сылдьарынан былыр-былыргыттан икки өрүттээх өйдөбүллээх уонна бу тыл соҕотох буоллаҕына эрэ, биир мэйииттэн оҥоруллан тахсар тус-туспа быһыылары; үчүгэйи уонна куһаҕаны оҥорууну таба быһаарар кыахтанар. Үчүгэйи оҥоруу хайҕанар уонна үрүҥ айыы диэн ааттанар буоллаҕына, куһаҕаны оҥоруу хара айыы диэн араарыллан ааттанар уонна умнуллууга аналланар. Ол иһин былыр-былыргыттан сахаларга бу тыл соҕотох этэ уонна куһаҕан өттө баһыйарынан сэрэхтээхтик, биирдэ эмэтэ туттуллар тыл буолара.